
Az Által-ér mederanyag szennyezettségi vizsgálata

A TDK dolgozatom fő célja az Által-ér potenciális toxikus elemakkumulációjának vizsgálata és általános talajtani jellemzése az ér partjából vett talajminták, illetve az érből vett üledék minták alapján a Bokodi Hőerőműtől a Dunaalmásig terjedő szakaszon, majd ezen keresztszelvény pontok összességének a vizsgálata. Ezen kívül célom a TIM, azaz a Talajvédelmi Információs és Monitoring Rendszer Által-ér völgyi területére vonatkozó adatok hiányának pótlása..
Az ásványkincsek jelenléte együtt jár a talajban és az üledékben található nehézfémek alapkőzetekből történő kémiai kimosódásával, kiporzásával, melynek hatásai a lefolyás és a patakokból, vízgyűjtőkről történő vízelvezetés, valamint az ipari és a városi szennyvizek kibocsátásának eredményeként jelentkeznek. A vizsgálati területet az ipari tevékenyég alapján választottam ki. A terület a Bokodi-tó kifolyójától a Bánhidai-tó befolyójáig tart. A vizsgált Által-ér hossza kb. 25  kilométer. A mintavételi pontokat egyenletesen osztottam el körülbelül 500 méterenként a vizsgálati területen ügyelve arra, hogy fontosabb befolyókhoz, kifolyókhoz és műtárgyakhoz legyen igazítva a hitelesség érdekében. Ahol sejteni lehetett bármiféle szennyezés jelenlétét, szempont volt a mintavételezés helyválasztásához. A helyszínen sodorvonal, holt-tér és talajminta lett gyűjtve, hogy megfelelően tanulmányozhassam az adott keresztszelvény tulajdonságait. A talajlaboratóriumi vizsgálatokat a Soproni Egyetem Környezet- és Földtudományi Intézet Termőhelyismerettani Intézeti Tanszékének laboratóriumában végeztem el. A talajokban 8 toxikus elem vizsgálatát végeztem el ezek a kadmium, arzén, ólom, cink, réz, nikkel, kobalt, és higany voltak. Az eredményekkel kapcsolatban megjegyzendő, hogy a TIM pont rendszer ICP-s összes elem meghatározásra és a 6/2009-es földtani közegre vonatkozó rendelet határértékeire támaszkodik a kiértékelésnél. A kapott kézi XRF-el mért eredményeim kevésbé megbízhatók a műszer érzékenysége miatt, azonban a terület arzén szennyezettsége még egy ilyen kevésbé pontos műszerrel is kimutatható, tehát vizsgálataimat a minták ICP-s mérésével fogom folytani az összehasonlíthatóság érdekében. Továbbá a Bokodi erőmű újraindításának lehetősége tovább növeli a területen a környezeti kockázatokat. A dolgozat eredményeit továbbítottam az érintett települések vezetőségei felé, valamint a vizsgálatokra engedélyt kiadó Észak-dunántúli Vízügyi Igazgatóság részére további használatra.


 
 



